Diari Oficial de la Generalitat Valenciana


Sumari del DOGV 8065, del 19-06-2017 (2017/5351)

ORDRE 23/2017, de 14 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions a entitats participants en el nivell d'iniciació al rendiment en els Jocs Esportius de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/06/14/23/dof/vci/html**

### Dades del document

Número de DOGV
:   8065

Data del DOGV
:   19-06-2017

Secció del DOGV
:   I. DISPOSICIONS GENERALS

Número del document
:   2017/5351


Data del document
:   14-06-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 23/2017, de 14 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions a entitats participants en el nivell d'iniciació al rendiment en els Jocs Esportius de la Comunitat Valenciana. [2017/5351]  
Preàmbul  
Article 1. Objecte  
Article 2. Entitats beneficiàries  
Article 3. Naturalesa jurídica i procediment  
Article 4. Sol·licituds i termini de presentació  
Article 5. Comissió tècnica d'avaluació i criteris de valoració  
Article 6. Resolució de concessió  
Article 7. Publicitat de les subvencions  
Article 8. Obligacions de les entitats beneficiàries  
Article 9. Modificació de la resolució de concessió  
Article 10. Compatibilitat de les subvencions  
Article 11. Subcontractació activitat subvencionada  
Article 12. Procediment de pagament  
Article 13. Justificació de la subvenció  
Article 14. Pla de control  
Article 15. Invalidesa de la resolució de la concessió  
Article 16. Reintegrament i/o revocació de les subvencions  
Disposicions addicionals  
Primera. Incidència pressupostària  
Segona. Delegació i habilitació per al desplegament normatiu  
Disposició derogatòria única  
Disposició final única. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, en l'article 49.1.28, estableix la competència exclusiva de la Generalitat en matèria d'esports.  
Per la seua banda, l'article 6 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, atribueix a la Conselleria d'Educació, Investigació, Cultura i Esport la competència en matèria d'esport.  
De conformitat amb la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, incumbeix a aquesta l'ordenació, programació i planificació de l'activitat esportiva a la nostra Comunitat, mitjançant el foment i la promoció de la pràctica esportiva.  
La Llei 2/2011 estableix, en l'apartat 6 de l'article 2, com a principi rector de l'Administració pública: «el reconeixement de la pràctica esportiva com a factor essencial per a l'atenció de la salut, per a l'augment de la qualitat de vida i del benestar social, per al desenvolupament integral de la persona i per al rendiment de beneficis de salut a totes les edats mitjançant les activitats físiques oportunes», i, en l'apartat 7: «el reconeixement de l'esport i l'activitat física com a valor educatiu que contribueix a la formació integral de xiquets i joves».  
  
D'aquesta manera, l'article 3 de la Llei 2/2011 estableix, entre les línies generals d'actuació de la Generalitat: «implantar i desenvolupar programes esportius en l'edat escolar, amb especial atenció a l'exercici d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».  
  
En aquest sentit, l'article 31 estableix, com a actuació de promoció de l'esport base, dirigits a la població en edat escolar i oberts a la participació de qualsevol tipus d'entitats, els Jocs Esportius de la Comunitat Valenciana.  
D'acord amb el que s'ha exposat més amunt, anualment la conselleria amb competències en matèria d'esport convoca els Jocs Esportius de la Comunitat Valenciana per a xiquets i joves en edat escolar.  
Els Jocs Esportius de la Comunitat Valenciana proposen una adaptació del fenomen competitiu que serveix com a complement a la mateixa activitat esportiva que desenvolupen els joves en edat escolar a través de les diferents entitats, i estableix els valors formatius i constructors de la personalitat que s'han de considerar en aquestes edats.  
  
Comprenen el nivell d'iniciació al rendiment, que presenta un objectiu més competitiu que el nivell general de promoció, i constitueix la primera etapa en el camí cap a l'esport d'elit i alt rendiment, més adaptat pel seu nivell i organització a entitats que, per l'estructura organitzativa i esportiva, així ho aconsellen.  
A fi de promocionar aquesta àrea esportiva, la Conselleria d'Educació, Investigació, Cultura i Esport, a través de la Direcció General d'Esport, a la qual s'atribueixen les funcions de promocionar i organitzar l'esport en edat escolar, amb la present ordre s'instrumenta un règim de subvencions que s'ajustarà als criteris de concurrència, publicitat i objectivitat en la seua concessió.  
Les subvencions que s'atorguen a l'empara de les presents bases no necessiten notificació a la Comunitat Europea perquè no disposen dels requisits de l'article 107 del Tractat de Funcionament de la Unió Europea, segons disposa el Decret 147/2007, de 7 de setembre, del Consell, ja que aquestes no suposen cap avantatge econòmic, atés que les entitats a què van dirigides les subvencions no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència.  
De conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per resolució del conseller d'Educació, Investigació, Cultura i Esport, s'aprova el Pla Estratègic de Subvencions 2016-2019 de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
  
La present ordre es dicta en desplegament de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, dels preceptes bàsics de la Llei 38/2003, de 17 de novembre, general de subvencions, i del reglament que la desenvolupa, aprovat per Reial decret 887/2006, de 21 de juliol.  
Per això, en virtut de les facultats que em confereix l'article 28 de la Llei 5/1983, de 30 de desembre, del Consell, l'article 160.2 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius, el resultat del tràmit d'audiència i d'acord amb el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte  
L'objecte de les subvencions és fomentar les entitats amb equips participants en els Jocs Esportius de la Comunitat Valenciana en el nivell d'iniciació al rendiment i donar-los suport, i s'adreçaran al finançament de les despeses que es generen per quotes de participació, que comprenen les despeses d'inscripció, llicències i arbitratges, així com les despeses de desplaçaments.  
  
Article 2. Entitats beneficiàries i requisits  
1. Podran sol·licitar aquestes subvencions els centres d'ensenyament, clubs esportius, associacions o altres entitats legalment constituïdes en el registre públic corresponent i ajuntaments, que estiguen inscrites i participen en els Jocs Esportius de la Comunitat Valenciana amb equips en el nivell d'iniciació al rendiment en les modalitats esportives que s'establisquen en la convocatòria d'aquests Jocs Esportius i d'acord amb les seues bases de competició.  
2. Les entitats hauran de complir tots els requisits que estableix l'article 13 de la Llei 38/2003, de 17 de novembre, general de subvencions, la documentació de les quals que ho acrediten s'adjuntarà a la corresponent sol·licitud de subvenció, segons l'article 4 d'aquesta ordre.  
  
Article 3. Naturalesa jurídica i procediment  
1. El procediment s'iniciarà d'ofici, en règim de concurrència competitiva, per convocatòria pública mitjançant una resolució, en la qual es farà menció expressa a la present ordre i es donarà publicitat a les línies de crèdit i l'import global màxim destinat a la concessió d'aquestes subvencions, d'acord amb el que establisca la corresponent Llei de pressupostos de la Generalitat.  
2. Les ajudes que es concedisquen tindran el caràcter de subvenció, corresponent la seua instrucció i ordenació al servei que tinga assignada la funció de tramitació de les subvencions de promoció esportiva i Jocs Esportius de la direcció general amb competència en matèria d'esport. La seua concessió es tramitarà en règim de concurrència competitiva, que es realitzarà mitjançant la valoració conjunta de les sol·licituds presentades, amb l'objecte d'establir el corresponent import de la subvenció per entitat sol·licitant.  
  
Article 4. Sol·licituds i terminis de presentació  
1. Les sol·licituds de subvenció hauran d'ajustar-se al model inclòs en cada convocatòria anual en què s'expressarà la quantitat que se sol·licita. Les sol·licituds hauran d'estar acompanyades de la documentació que determine aquesta convocatòria, i que, com a mínim, acreditarà els requisits per a ser entitat beneficiària. Així mateix, la firmarà la persona que en el moment de presentar-la ostente la representació de l'entitat, i adjuntarà el document que ho acredite, llevat que ja conste en la direcció general amb competències en matèria d'esport.  
L'acreditació que l'entitat beneficiària no està sotmesa en cap de les prohibicions previstes en l'article 13 de la Llei 38/2003, de 17 de novembre, general de subvencions, es realitzarà mitjançant declaració responsable del representant legal de l'entitat, que estarà incorporada o s'adjuntarà a la sol·licitud.  
2. D'acord amb l'article 28 de la Llei 39/2015, el sol·licitant podrà denegar expressament en la sol·licitud el consentiment per a que l'òrgan concedent obtinga de forma directa les acreditacions del compliment de les obligacions tributàries i amb la Seguretat Social a través de certificats telemàtics. En el cas que denegara expressament aquest consentiment, haurà d'aportar els corresponents certificats, d'acord amb el que disposa el reglament de la Llei 38/2003, de 17 de novembre, general de subvencions, aprovat per Reial decret 887/2006, de 21 de juliol.  
  
3. L'òrgan competent per a la instrucció realitzarà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
4. El termini i lloc per a la presentació de sol·licituds s'establirà en la convocatòria.  
5. Quan la sol·licitud no dispose dels requisits o falte algun document complementari dels exigits, es requerirà l'entitat interessada perquè ho esmene en el termini de 10 dies, amb indicació que, si així no ho fera, se'l considerarà que desisteix de la petició amb la resolució prèvia dictada a aquest efecte, de conformitat amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
Article 5. Comissió tècnica d'avaluació i criteris de valoració  
1. Es constituirà una comissió tècnica d'avaluació formada per cinc membres, designats per la persona titular de la direcció general amb competència en matèria d'esport, encarregada de l'estudi i valoració de les sol·licituds presentades. La composició de la comissió haurà de ser paritària en quant al gènere, sempre que siga possible.   
Aquesta comissió estarà composta per la persona que ocupe la subdirecció de la direcció general amb competències en matèria d'esport, que la presidirà, la persona que ocupe la direcció del servei amb competències en la tramitació d'aquestes subvencions i tres persones de la direcció general amb competències en matèria d'esport i/o de les direccions territorials, una de les quals actuarà com a secretari o secretària de la comissió amb veu i vot.  
El règim jurídic de la comissió serà l'establit per als òrgans col·legiats en la legislació de règim jurídic del sector públic.  
2. La valoració de les sol·licituds s'efectuarà d'acord amb els criteris següents:  
a) Se sumen totes les quantitats previstes o pagades per quotes de participació de totes les entitats sol·licitants.  
b) Es divideix l'import global màxim de la convocatòria entre totes les quantitats per quotes de participació de totes les entitats sol·licitants, i s'obté un coeficient.  
c) Amb la finalitat d'obtindre l'import de la subvenció que correspon a cada entitat; el coeficient obtingut en l'apartat b anterior s'aplicarà a la suma de les diferents quotes de participació per tots els seus equips per cada entitat sol·licitant.  
3. En el supòsit que el cost de les actuacions a subvencionar, ateses les sol·licituds presentades, fóra inferior a la quantitat màxima consignada com a subvenció, no serà procedent aplicar el coeficient que se cita en l'apartat b anterior.  
4. La subvenció màxima concedida a una entitat no podrà ser, en cap cas, superior al cost total ocasionat per les despeses en quotes de participació dels distints equips esportius d'aquesta.  
5. En el cas que alguna entitat sol·licitara una quantitat menor que la resultant de la valoració anterior, se li concedirà la subvenció sol·licitada i la quantitat sobrant es repartirà entre les altres entitats proporcionalment.  
6. L'import total màxim fixat en cada convocatòria es distribuirà entre les entitats beneficiàries atenent els criteris especificats en aquest article.  
  
Article 6. Resolució de concessió  
1. Una vegada formalitzats els actes d'instrucció corresponent, la comissió tècnica d'avaluació elevarà, a través de l'òrgan instructor, la proposta de concessió o denegació a la personal titular de la direcció general amb competència en matèria d'esport, que resoldrà sobre la subvenció i en determinarà la quantia.  
2. La persona titular de la direcció general amb competències en matèria d'esport resoldrà i notificarà la concessió o denegació de les sol·licituds presentades en el termini màxim de sis mesos comptadors des de la publicació de la convocatòria en el Diari Oficial de la Generalitat Valenciana. El venciment del termini màxim sense haver-se notificat la resolució, legitima els interessats per a entendre desestimada per silenci administratiu la sol·licitud de concessió de la subvenció, de conformitat amb el que estableix l'article 25.5 de la Llei 38/2003, de 17 de novembre, general de subvencions, sense perjuí de l'obligació legal de resoldre.  
3. Aquesta notificació podrà ser substituïda per la publicació en el Diari Oficial de la Generalitat Valenciana i tindrà els mateixos efectes que aquesta, segons l'article 45 de la Llei 39/2015.  
  
Article 7. Publicitat de les subvencions  
1. De conformitat amb l'article 18.2 de la Llei general de subvencions, la conselleria amb competències en material d'esport remetrà a la Base de Dades Nacional de Subvencions informació sobre les convocatòries i les resolucions de concessió dictades d'acord amb la present ordre, en els termes establits en l'article 20 de la Llei general de subvencions.  
2. L'extracte de cada convocatòria anual es publicarà en el Diari Oficial de la Generalitat Valenciana, a través de la Base de Dades Nacional de Subvencions.  
3. Les subvencions que es concedisquen es publicaran en la pàgina web de la conselleria amb competència en matèria d'esport, amb indicació de l'import, l'objectiu o la finalitat i les entitats beneficiàries.  
  
Article 8. Obligacions de les entitats beneficiàries  
Sense perjuí del que estableix l'article 14 de la Llei general de subvencions, són, a més, obligacions de l'entitat beneficiària:  
a) Mantindre's en la situació que legitima la seua concessió i complir la finalitat de la subvenció concedida.  
b) Acreditar el compliment dels requisits i les condicions que determinen la concessió o gaudi de la subvenció. Participar en la competició de nivell d'iniciació al rendiment en els Jocs Esportius de la Comunitat Valenciana.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
d) Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació s'haurà d'efectuar tan prompte com es conega i, en tot cas, amb anterioritat a la justificació dels fons percebuts.  
  
e) Acreditar que està al corrent en el compliment de les obligacions tributàries i davant de la Seguretat Social, només en el cas que no s'haja atorgat autorització expressa a l'Administració valenciana, perquè obtinga directament les dades necessàries.  
f) Conservar els documents justificatius de l'aplicació dels fons percebuts, inclosos els documents electrònics, mentre puguen ser objecte de les actuacions de comprovació i control.  
g) Fer constar expressament en totes les activitats, actes, material de difusió, publicitat i web, la col·laboració de la Generalitat.  
h) Procedir al reintegrament dels fons percebuts en els supòsits previstos en l'article 16 de la present ordre.  
i) De conformitat amb l'article 3.2 de la Llei 2/2015, de transparència, bon govern i participació ciutadana de la Comunitat valenciana, les entitats beneficiàries de caràcter privat que perceben durant el període d'un any, una subvenció total per un import superior a 10.000,00 euros, hauran de donar l'adequada publicitat a aquesta, segons el que estableix aquest apartat.  
  
Article 9. Modificació de la resolució de concessió  
1. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. L'import de la subvenció concedida en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
3. La convocatòria anual de subvencions preveurà la possibilitat que augmente la dotació de la línia pressupostària, i en aquest cas l'augment mencionat es distribuiria entre les entitats sol·licitants, sense obrir nou termini de sol·licituds, en aplicació dels criteris establits en les presents bases i d'acord amb el que estableix l'article 58.2 del reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, pel qual s'aprova el Reglament general de subvencions.  
4. Així mateix, si es produeixen renúncies o revocacions, la convocatòria podrà establir la possibilitat de procedir al prorrateig de l'import desafectat entre les entitats beneficiàries de les ajudes, i es respectaran, en qualsevol cas, els criteris de valoració establits en les bases.  
5. Podrà ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport.  
6. Així mateix, podran ser motiu de modificació de la subvenció concedida qualsevol de les circumstàncies següents:  
a) Abandonar la competició una vegada concedida la subvenció.  
b) Que l'entitat objecte de la subvenció siga sancionada en ferm pel Tribunal de l'Esport de la Comunitat Valenciana amb motiu de la seua participació en els Jocs Esportius.  
  
Article 10. Compatibilitat de les subvencions  
1. Les subvencions que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí del que disposa el punt següent.  
  
2. L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En aquest cas, l'entitat beneficiària haurà de comunicar-ho a la direcció general amb competències en matèria d'esports i reflectir-ho en la documentació que es presentarà com a justificació de la subvenció.  
  
Article 11. Subcontractació activitat subvencionada  
El beneficiari de la subvenció podrà subcontractar l'activitat subvencionada en un percentatge no superior al 50 % de les despeses assumides, l'autorització de les quals queda establida en les presents bases, de conformitat amb l'article 29 Llei general de subvencions.  
  
Article 12. Procediment de pagament  
El lliurament de les subvencions es produirà d'una sola vegada, a l'acabament de les activitats subvencionades i amb la justificació prèvia documental de les despeses corresponents a la realització de l'activitat objecte de la subvenció en la seua totalitat.  
  
Article 13. Justificació de la subvenció  
1. Per al cobrament de la subvenció, els beneficiaris hauran de presentar el certificat de la federació autonòmica corresponent en el qual s'acredite el pagament de les quotes de participació satisfetes per l'entitat sol·licitant per a disputar la competició d'iniciació al rendiment dels Jocs Esportius de la Comunitat Valenciana.  
2. Si l'activitat subvencionada es finança, a més de l'ajuda, amb fons propis o altres ajudes o recursos, s'haurà d'acreditar en la justificació l'import, la procedència i l'aplicació d'aquests fons a l'activitat subvencionada.  
3. El termini de presentació de les justificacions requerides serà, llevat que la convocatòria n'establisca un altre de distint, el 30 de setembre, sense perjuí de la possibilitat establida en l'article 70 del Reglament general de subvencions.  
4. Excepcionalment podran justificar-se despeses realitzades en l'últim quadrimestre de l'any anterior al de l'any en curs de la subvenció sol·licitada, en tractar-se d'un programa d'activitats realitzat en el període comprés entre l'1 de setembre i el 31 d'agost de l'any següent, coincidint amb el curs escolar o temporada esportiva.  
5. Les entitats locals hauran d'aportar, a més de la documentació establida, el certificat de la Sindicatura de Comptes que acredite estar al corrent en el compliment de l'obligació de rendició dels seus comptes anuals davant de l'organisme esmentat, de conformitat amb el que estableix l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
Article 14. Pla de control  
1. La documentació justificativa permetrà comprovar la realització de l'activitat subvencionada, no obstant això, la direcció general amb competència en matèria d'esport podrà adoptar les mesures que considere oportunes per a l'adequat control de la seua execució.  
2. L'òrgan instructor comprovarà, a través de tècniques de mostratge aleatori simple o per raó de la quantia i/o el destí dels fons aplicats a les despeses subvencionades, els justificants que considere oportuns i que permeten obtindre evidència raonable sobre l'adequada aplicació de la subvenció, a l'efecte dels quals podrà requerir a l'entitat beneficiària la remissió dels originals dels justificants de despeses seleccionades.  
  
  
Article 15. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei general de subvencions, resultant d'aplicació en aquest supòsit les previsions establides en l'article mencionat.  
  
Article 16. Reintegrament i/o revocació de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense tindre les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades a les entitats beneficiàries amb motiu de la concessió de la subvenció.  
e) Quan la subvenció principal siga de la conselleria competent en matèria d'esport, serà procedent el reintegrament de l'excés obtingut sobre el cost de l'activitat exercida.  
f) Així com tots aquells casos que estableix l'article 37 de la Llei 38/2003, de 17 de novembre, general de subvencions.  
2. Els supòsits de reintegrament s'estableixen sense perjuí dels casos en què procedisca incoar un expedient sancionador d'acord amb el que estableix l'article 67 de la Llei general de subvencions.  
  
  
DISPOSICIONS ADDICIONALS  
  
Primera. Incidència pressupostària  
Aquesta ordre no suposa un increment de la despesa, per tant la seua aprovació no ocasiona cap incidència pressupostària.  
  
Segona. Delegació i habilitació per al desplegament normatiu  
Es delega en la persona titular de la direcció general amb competència en matèria d'esport, la facultat de convocar, concedir o denegar aquestes ajudes, i se l'autoritza perquè adopte les mesures oportunes per al compliment i l'aplicació d'aquesta ordre i per a resoldre totes les incidències que es plantegen en la seua interpretació i execució.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 77/2014, de 23 de setembre, de la Conselleria d'Educació, Cultura i Esport, per la qual s'aproven les bases reguladores per a la concessió d'ajudes a entitats participants en el nivell d'iniciació al rendiment en els Jocs Esportius de la Comunitat Valenciana, i totes les disposicions que del mateix rang o d'un rang inferior s'oposen al que estableix la present ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 14 de juny de 2014  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI